**Μ. Κριθαρίδης: Το όργιο καταστολής στην αντιφασιστική συγκέντρωση στο Γαλάτσι καθιστά επιτακτικό τον εκδημοκρατισμό της ΕΛ.ΑΣ.**

Απρόκλητη επίθεση από τα ΜΑΤ δέχθηκε αντιφασιστική συγκέντρωση που πραγματοποιήθηκε το απόγευμα στο Γαλάτσι, η οποία ήταν αρχικά να πραγματοποιηθεί στο Ν. Ηράκλειο, αλλά μεταφέρθηκε λόγω έντονης αστυνομικής παρουσίας στο μέρος του αρχικού καλέσματος. Ένα πραγματικό όργιο αστυνομικής καταστολής εναντίον συγκεντρωμένων και περαστικών, με τέσσερις βαριά τραυματισμένους στο κεφάλι, που συνεχίστηκε ακόμα και έξω από το νοσοκομείο, όπου η αστυνομία παραμόνευε για να συλλάβει τους τραυματίες -όπως χαρακτηριστικά καταγγέλλεται-. Η αντιφασιστική συγκέντρωση είχε πραγματοποιηθεί σε απάντηση συγκέντρωσης μελών του φασιστικού μορφώματος Κασιδιάρη, τα οποία δεν "έχαιραν" αντίστοιχης αντιμετώπισης από τις δυνάμεις καταστολής του κ. Χρυσοχοΐδη, επιβεβαιώνοντας δυστυχώς για μια ακόμα φορά, τις εκλεκτικές τους σχέσεις με τα σώματα ασφαλείας. Θα σταματήσει επιτέλους λοιπόν, η ωμή βία της ΕΛ.ΑΣ. σε βάρος διαδηλωτών; Πρέπει άμεσα να εκδημοκρατιστούν όλα τα σώματα ασφαλείας και να υπάρξει πραγματική λογοδοσία και εμφανή διακριτικά.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**